Nuuskommentaar: Plaasaanvalle – ‘Keer terug na God’Die Solidariteit Beweging het ’n bewusmakingsaksie teen plaasmoorde by die Voortrekkermonument in Pretoria gehou (31 Oktober 2017). Foto: Reint Dykema Terwyl duisende mense, hoofsaaklik boere, in groot getalle landwyd vreedsame protesaksies gehou het teen plaasaanvalle, en slagoffers of hul naasbestaandes boodskappe van versoening gebring het, het ’n boodskap wyd oor die sosiale media geloop: “Keer terug na God.” Hiermee is stellig niks verkeerd nie, en stellig sterk aan te beveel. Dit is egter die boodskappe – en daar is ’n wye verskeidenheid in omloop – wat dikwels ontsteltenis lewer. Dit kom dikwels min of meer neer op: “Wat help al hierdie saamstaanplanne, bidure en voorsorg as die volk nie na God terugkeer nie?” Uit die konteks word ’n duidelike boodskap van fatalisme gestraal, soos om van die tempel se dak te gaan spring. Lees maar die Spreuke van Salomo om te besef die Christelike geloof is geen fatalistiese geloof nie. Die Christen moet sy kinders reg grootmaak, die Christen moet sy werksaamhede (en boerdery) mooi oppas. Die Christen is geen onverantwoordelike mens nie. ’n Hele aantal boeregesinne, soos by Verkeerdevlei, Trompsburg en Bainsvlei, is juis oorval toe hulle van die kerk af teruggekom het. Mense wat met hart en siel in God se almag geleef het. Kortom, ons kan nie die een ding doen en die ander nalaat nie. Die Solidariteit Beweging het ’n bewusmakingsaksie teen plaasmoorde by die Voortrekkermonument in Pretoria gehou (31 Oktober 2017). Foto: Reint Dykema Die omvang van die protes, wat nie uit alle oorde, en selfs die georganiseerde landbou, gesteun is nie, toon duidelik hoe hoog die frustrasie- en traumavlakke reeds loop. Om gister se protesoptrede te keer sou wees soos om ’n pappot se deksel op ’n drukkoker te plaas. Selfs ’n outydse stoompot se “melkkannetjie” sou waarskynlik afgeblaas en ’n gat in die plafon geskiet het. By waarskynlik elke saamtrek is daar in die een of ander stadium ’n biduur gehou. Dit frustrasie en trauma moes eenvoudig uiting kry. En tog is die boodskappe wat bekend geword het hoofsaaklik een van versoening, of versugting na versoening. Nie almal het ’n behoefte en aard om dit op dieselfde manier te doen nie. Moenie dat halfgebakte en onverantwoordelike boodskappe op die sosiale media skuldgevoelens so aanwakker dat die skanse (of die herboude mure van Jerusalem) agterweë bly nie. Nehemia het immers, ná hy tydens ballingskap in Babilonië gehoor het hoe verwoes Jerusalem was, eers dae lank gehuil en gerou. Hy het daarna, steeds biddend, die koning genader, en kon na Jerusalem terugkeer, waar hy en sy mense die muur en stad kon herbou. Foto: Twitter Soos alle ander optredes, moet protesoptrede die hand van die Here uitstraal. Met enkele uitsonderings, lyk dit of dit presies is wat gebeur het. Kritiek sal daar wel wees, veral uit die geledere van diegene wie se optredes geplunderde winkels, intimidasie en brandstigting insluit. Ewe veroordelend word daarop gewys dat daar ook ander moorde is, skokkende, hartseer moorde soos ’n tweejarige kind wat buite speel wat deur ’n koeël van ’n bendegeveg getref word. Of klein dogtertjies wat verkrag en vermoor word en die lykie wat tussen die duine weggegooi word. Daar is gereeld protesoptogte oor hierdie euwel, en niemand kritiseer dít nie. Hierdie kritici is gou om ’n rassekwessie van die aangeleentheid te maak, al is verskeie swart boere ook al vermoor, en so ook plaaswerkers. Gun die boere hul protes, want iemand wat nie insien dat die landbougemeenskap met ’n eiesoortige probleem en sy eie stel statistiek sit nie, is moedswillig en blind.